SKRIFTLIG FORESPØRGSEL E-0548/02

af Alexandros Alavanos (GUE/NGL) til Kommissionen

(28. februar 2002)

Om: Børneuheld på grund af små ikke-spiselige genstande i chokoladeæg

Det græske center for forebyggelse af uheld med børn udtrykker sin bekymring over de børneuheld, der skyldes, at børn sluger små ikke-spiselige genstande (legetøj), der befinder sig inde i chokoladeæg. Til trods for, at producenterne garanterer for genstandenes sikkerhed og hævder, at man ikke kan komme til skade med dem, skønnes det, at der i Europa sker 2000 uheld om året. Der er endda noteret dødsfald på grund af kvælning, og ingen kan forudsige, hvornår den næste dødsulykke vil ske. I USA er salget af disse produkter allerede blevet forbudt.

Rådet Kommissionen over undersøgelser og statistiske oplysninger om denne form for uheld?

Hvilke foranstaltninger agter Kommissionen at træffe for at sætte en stopper for denne farlige praksis med at kombinere spiselige og ikke-spiselige genstande i produkter, der er beregnet til småbørn?

Kan medlemsstaterne ensidigt træffe foranstaltninger på dette område, eftersom spørgsmålet vedrører den offentlige sundhed?

Samlet svarafgivet på Kommissionens vegne af David Byrnepå skriftlige forespørgsler E-0504/02 og E-0548/02

(25. april 2002)

Kommissionen gennemførte i 1999 en indledende undersøgelse af risici, i forbindelse med at visse typer nonfoodprodukter (ofte legetøj) kombineres med fødevarer (ofte slik). Undersøgelsen vedrørte nonfoodprodukter, der ledsager fødevarer i en separat emballage. Produkter af kinderæg-typen, som indeholder legetøj, der er separat emballeret (i kapler eller andet), var blandt de undersøgte produkter. På grund af den forhøjede risiko bør nonfoodprodukter, der uden egen emballage knyttes direkte til (blandes med) fødevarer, behandles for sig, og det blev allerede i 1997 fastslået, at de skulle anses for forbudte i henhold til Rådets direktiv 92/59/EØF af 29. juni 1992 om produktsikkerhed i almindelighed(1).

I undersøgelsen, der blev afsluttet i 2000, tog man alle disponible oplysninger om registrerede ulykker og oplysninger fra medlemsstaternes myndigheder i betragtning. De samlede resultater af undersøgelsen blev meddelt Parlamentet i forbindelse med andragende 280/99, svaret på den mundtlige forespørgsel 21/00(2), og diverse svar fra Kommissionen på forespørgsler fra parlamentsmedlemmer, bl.a. det samlede svar på forespørgslerne E-2630/00 fra Jorge Moreira Da Silva(3), 2631/00 fra Elisa Damião(5) og 2632/00 fra Carlos Lage(6).

Med bistand fra Udvalget for Hastende Produktsikkerhedsproblemer under direktiv 92/59/EØF og på grundlag af de foreliggende oplysninger konkluderede Kommissionen, at de pågældende produkter kan indebære en risiko, som dog ikke er væsensforskellig fra den risiko, der generelt er forbundet med mindre legetøj eller legetøj, der omfatter smådele.

Med andre ord kan et kombineret salg af slik og legetøj i to forskellige emballager ikke vurderes som en specifik risikofaktor, for det har ikke været muligt at fastslå en klar forbindelse mellem kombineret salg af de to produkter i hver sin indpakning og risikoen for en ulykke. Risikoen synes nemlig at afhænge af nonfoodproduktets eller emballagens egenskaber i sig selv, herunder størrelsen af produktet eller dets enkelte dele. Der er fastsat regler for sikkerheden ved de pågældende produkter i Rådets direktiv 88/378/EØF af 3. maj 1988 om indbyrdes tilnærmelse af medlemsstaternes lovgivning om sikkerhedskrav til legetøj(4).

(1) EFT L 228 af 11.8.1992.

(2) Mundtligt svar af 14.4.2000.

(3) EFT C 136 E af 8.5.2001.

(4) EFT L 187 af 16.7.1988.

(5) EFT C 136 E af 8.5.2001.

(6) EFT C 136 E af 8.5.2001.